Bidens se hond byt nog 'n werknemer | Netwerk24
31 Maart 2021 15:48
Pres. Joe Biden van Amerika se hond Major was by nog 'n bytvoorval by die Withuis betrokke.
Major het 'n personeellid van die nasionale parkdiens gebyt terwyl dié Maandagmiddag op die suidelike grasperk gewerk het.
Michael LaRosa, woordvoerder vir die Amerikaanse presidentsvrou, Jill Biden, het aan CNN gesê dat Major steeds by sy nuwe omgewing aanpas.
"Major het gedurende 'n stappie 'n personeellid gebyt. Ons is eerder oorversigtig en het die personeellid laat ondersoek. Hy is nie beseer nie en is terug werk toe."
Major, 'n driejarige Duitse herdershond, is in 2018 deur die Bidens aangeneem. Hy is die jongste van die egpaar se twee honde.
The Guardian berig dat die hond verlede week saam met die Bidens se ander hond, Champ (12), na die Withuis teruggekeer het nadat hy op 8 Maart 'n personeellid van die veiligheidsdiens gebyt en hom lig beseer het.
Die honde is ná die voorval na die Bidens se huis in Delaware geneem.
SkyNews berig Major het opleiding ontvang om hom te help om gewoond te raak aan die Withuis, waar die honde deur personeel en veiligheidsbeamptes omring word. – CNN, The Guardian, SkyNew